祠紫蓋山經玉泉山寺
作者：張九齡
朝代：唐

paragraphs: 指塗躋楚望，策馬傍荆岑。
稍稍松篁入，泠泠磵谷深。
觀奇逐幽暎，歷險忘嶇嶔。
上界投佛影，中天揚梵音。
焚香懺在昔，禮足誓來今。
靈異若有對，神仙真可尋。
高僧聞逝者，遠俗是初心。
蘚駁經行處，猿啼燕坐林。
歸真已寂滅，留迹豈[湮沈]。
法地自茲廣，何云千萬金。